ΨΗΦΙΣΜΑ ΤΟΥ ΣΥΜΒΟΥΛΙΟΥ της 27ης Ιουνίου 1994 σχετικά με το πλαίσιο της κοινοτικής πολιτικής για τις ψηφιακές τηλεοπτικές μεταδόσεις (94/C 181/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας:

ότι, με τις αποφάσεις 89/337/ΕΟΚ (1), και 89/630/ΕΟΚ (2), την οδηγία 92/38/ΕΟΚ (3) και την απόφαση 93/424/ΕΟΚ (4) του Συμβουλίου, η Κοινότητα αναγνώρισε τη στρατηγική σημασία της προηγμένης τηλεόρασης και της τηλεόρασης υψηλής ευκρίνειας για τον ευρωπαϊκό κλάδο ηλεκτρονικών συσκευών ευρείας κατανάλωσης και για τους ευρωπαϊκούς κλάδους τηλεόρασης και κινηματογράφου και δημιούργησε το πλαίσιο σφαιρικής στρατηγικής για την εισαγωγή της ευρωπαϊκής προηγμένης τηλεόρασης και της τηλεόρασης υψηλής ευκρίνειας-

ότι το Συμβούλιο, με το ψήφισμα της 22ας Ιουλίου 1993 για την ανάπτυξη της τεχνολογίας και προτύπων στον τομέα των προηγμένων τηλεοπτικών υπηρεσιών (5), κάλεσε την Επιτροπή να του υποβάλει ανακοίνωση σχετικά με την ψηφιακή τηλεόραση-

ότι, στις 18 Νοεμβρίου 1993, η Επιτροπή υπέβαλε στο Συμβούλιο ανακοίνωση με τίτλο "Ψηφιακή τηλεόραση - πλαίσιο κοινοτικής πολιτικής"-

ότι η ψηφιακή τεχνολογία προσφέρει σημαντικά πλεονεκτήματα για το μέλλον της τηλεόρασης και των ηλεκτρονικών αρτηριών πληροφοριών-

ότι ο καλύτερος τρόπος για τη συγκεκριμένη εκμετάλλευση των πλεονεκτημάτων αυτών είναι να υιοθετηθεί εξαρχής μια αρμονική προσέγγιση, βάσει μακροπρόθεσμης προοπτικής-

ότι τα κοινά πρότυπα αποτελούν ουσιαστική προϋπόθεση της προσέγγισης αυτής-

ότι, στον τομέα αυτό, θα πρέπει να ενισχυθούν οι δραστηριότητες έρευνας και ανάπτυξης στην Κοινότητα και να μελετηθούν περαιτέρω τα ζητήματα των εκχωρήσεων συχνοτήτων και εφαρμογής-

ότι οι εξελίξεις στον τομέα της ψηφιακής τηλεοπτικής τεχνολογίας συμβαίνουν σε παγκόσμιο επίπεδο και ότι η αναζήτηση του υψηλότερου βαθμού συμβατότητος μεταξύ των διαφόρων περιοχών του κόσμου στον τομέα αυτόν αποτελεί επιθυμητό στόχο,

1. ΚΑΛΩΣΟΡΙΖΕΙ την ανακοίνωση της Επιτροπής με τον τίτλο "Ψηφιακή τηλεόραση - πλαίσιο κοινοτικής πολιτικής" που αποτελεί άριστη βάση για την ανάλυση του Συμβουλίου,

2. ΚΡΙΝΕΙ ότι:

2.1. η ψηφιακή τεχνολογία μπορεί να συμβάλει σημαντικά στο μέλλον της τηλεόρασης, και, υπό την ευρύτερη έννοια, στις μελλοντικές ηλεκτρονικές αρτηρίες πληροφοριών ή στις μελλοντικές ενοποιημένες ευρυζωνικές επικοινωνίες, για τις οποίες η ψηφιακή τηλεόραση είναι δυνατόν να αποτελέσει κινητήρια δύναμη-

2.2. τα εν δυνάμει αυτά πλεονεκτήματα θα επιτευχθούν πλήρως εάν η υλοποίηση στην αγορά πραγματοποιηθεί αρμονικά ώστε να μην καθυστερεί αλλά να διευκολύνει με ομαλό και συμβατό τρόπο την βαθμιαία εξέλιξη της αγοράς προς νέες και περισσότερο προηγμένες υπηρεσίες-

2.3. ουσιαστική προϋπόθεση για την αρμονική αυτή εξέλιξη της αγοράς αποτελεί η έγκριση κοινών προτύπων τα οποία εξασφαλίζοντας, βραχυπρόθεσμα, την απαραίτητη σαφήνεια στην αγορά για παραγωγούς και για τηλεοπτικών υπηρεσιών, θα παρέχουν στη συνέχεια τις δυνατότητες για την ομαλή αναβάθμιση προς νέες και υψηλότερες ποιότητες υπηρεσίας, περιλαμβανομένης της τηλεόρασης υψηλής ευκρίνειας ανάλογα με τη ζήτηση στην αγορά-

2.4. η υπό όρους πρόσβαση αποτελεί σημαντικό ζήτημα για τους φορείς παροχής και τους καταναλωτές των επί πληρωμή τηλεοπτικών υπηρεσιών και για τους κατόχους δικαιωμάτων επί της μετάδοσης προγραμμάτων. Η πολιτική της Ευρωπαϊκής Ένωσης στον τομέα αυτόν πρέπει να βασίζεται στη διασφάλιση του ανοικτού και θεμιτού ανταγωνισμού, την προστασία των συμφερόντων των καταναλωτών, και την ελαχιστοποίηση των δυνατοτήτων πειρατείας.

3. ΔΗΛΩΝΕΙ:

3.1. ότι ο προτιμότερος τρόπος επίτευξης του στόχου της αρμονικής ανάπτυξης της αγοράς που αναφέρεται ανωτέρω είναι η επίτευξη γενικής συναίνεσης (consensus) μεταξύ όλων των ενδιαφερόμενων οικονομικών φορέων, συμπεριλαμβανομένων των οργανισμών τηλεοπτικών μεταδόσεων, και ότι περιμένει με μεγάλο ενδιαφέρον κάθε σχετική συμφωνία που είναι δυνατόν να συνάψουν οι εν λόγω φορείς, σε αυτή την προαιρετική βάση-

3.2. ωστόσο, την πρόθεσή του, εάν:

i) δεν υπάρξει η κατάλληλη και έγκαιρη γενική συναίνεση, μεταξύ των οικονομικών φορέων, συμπεριλαμβανομένων των οργανισμών τηλεοπτικών μεταδόσεων, η οποία είναι δυνατόν να διασφαλίσει την αρμονική εξέλιξη της αγοράς ή/και

ii) το επιβάλλουν λόγοι θεμιτού και ανοικτού ανταγωνισμού, προστασίας των καταναλωτών ή άλλες σημαντικές επιταγές δημόσιου συμφέροντος, να θεσπίσει ρυθμιστικά μέτρα,

απαιτείται, προκειμένου να διευκολύνει την επίτευξη του στόχου αυτού και την προστασία των εν λόγω συμφερόντων.

4. ΣΗΜΕΙΩΝΕΙ:

ότι η διαδικασία διαβούλευσης με τη βιομηχανία σχετικά με την υπό όρους πρόσβαση υπό την αιγίδα του ευρωπαϊκού σχεδίου για τις ψηφιακές τηλεοπτικές μεταδόσεις, επέτρεψε την επίτευξη προόδου αλλά δεν ολοκληρώθηκε ακόμα, και ότι απαιτείται η περαιτέρω εξέταση από τα κράτη μέλη και την Επιτροπή, προκειμένου να προσδιοριστούν, βάσει του πλαισίου δράσης που ορίζεται στο σημείο 3, τα πρόσθετα μέτρα που απαιτούνται για να επιτευχθούν οι στόχοι της πολιτικής της Ευρωπαϊκής Ένωσης για την υπό όρους πρόσβαση, όπως ορίζεται στο σημείο 2.4.

5. ΧΑΙΡΕΤΙΖΕΙ την πρόθεση της Επιτροπής:

5.1. να περιλάβει στις προτάσεις ειδικών προγραμμάτων, στα πλαίσια του τετάρτου προγράμματος - πλαισίου, δράσεις έρευνας και ανάπτυξης στους εν λόγω τομείς προκειμένου να διασφαλιστεί η διαθεσιμότητα όλων των απαραίτητων τεχνολογικών στοιχείων για τη χάραξη της μακροπρόθεσμης στρατηγικής σχετικά με τα συστήματα και τις υπηρεσίες πολλαπλών μέσων-

5.2. να ενθαρρύνει τη διαδικασία τυποποίησης της ψηφιακής τηλεόρασης, ιδίως μέσω της ανάθεσης εντολών στους ευρωπαϊκούς οργανισμούς τυποποίησης-

5.3. να ενθαρρύνει την ανύπτυξη από τους παράγοντες της αγοράς και τις εθνικές διοικήσεις, σεναρίων εφαρμογής για τις ψηφιακές τηλεοπτικές μεταδόσεις, καθώς και να παρακολουθεί την ανάπτυξη αυτή-

5.4. να ενθαρρύνει την εκπόνηση, από τις αρμόδιες στον τομέα αυτό ευρωπαϊκές οργανώσεις, μελετών σχετικά με θέματα που αφορούν τη δυνατότητα χρησιμοποίησης του ηλεκτρομαγνητικού φάσματος, καθώς και μελέτες για στρατηγικά θέματα που αφορούν τις συχνότητες, και να παρακολουθεί τις μελέτες αυτές-

5.5. να συνεχίσει τον πολιτικό διάλογο με τρίτα μέρη, ιδίως με τις Ηνωμένες Πολιτείες της Αμερικής και την Ιαπωνία, και να ενθαρρύνει τους φορείς της αγοράς να προσδιορίσουν και να συμφωνήσουν για τα στοιχεία των μελλοντικών τηλεοπτικών συστημάτων τα οποία θα υλοποιηθούν σε παγκόσμιο επίπεδο, ενημερώνοντας πλήρως τα κράτη μέλη για οποιαδήποτε σχετικά αποτελέσματα.

6. ΚΑΛΕΙ την Επιτροπή να παρακολουθεί εκ του σύνεγγυς όλες τις σχετικές εξελίξεις όσον αφορά τις ψηφιακές τηλεοπτικές μεταδόσεις και να υποβάλλει σχετικές εκθέσεις προς το Συμβούλιο, μαζί με οποιεσδήποτε κατάλληλες προτάσεις για δράση, μόλις κριθεί απαραίτητο και χρήσιμο και, εν πάση περιπτώσει, πριν από την 1η Ιουλίου 1995.

(1) Απόφαση 89/337/ΕΟΚ του Συμβουλίου της 27ης Απριλίου 1989 σχετικά με την τηλεόραση υψηλής ευκρίνειας (ΕΕ αριθ. L 142 της 25. 5. 1989, σ. 1).

(2) Απόφαση 89/630/ΕΟΚ του Συμβουλίου της 7ης Δεκεμβρίου 1989 σχετικά με την κοινή δράση που πρέπει να αναληφθεί από τα κράτη μέλη για την έγκριση ενιαίου παγκοσμίου προτύπου παραγωγής της τηλεόρασης υψηλής ευκρίνειας από τη συνέλευση ολομέλειας της διεθνούς συμβουλευτικής επιτροπής ραδιοεπικοινωνιών (CCIR) το 1990 (ΕΕ αριθ. L 363 της 13. 12. 1989, σ. 30).

(3) Οδηγία 92/38/ΕΟΚ του Συμβουλίου της 11ης Μαΐου 1992 για τη θέσπιση προτύπων για τη δορυφορική μετάδοση τηλεοπτικών σημάτων (ΕΕ αριθ. L 137 της 20. 5. 1992, σ. 17).

(4) Απόφαση 93/424/ΕΟΚ του Συμβουλίου της 22ας Ιουλίου 1993 σχετικά με τη θέσπιση σχεδίου δράσης για την εισαγωγή προηγμένων τηλεοπτικών υπηρεσιών στην Ευρώπη (ΕΕ αριθ. L 196 της 5. 8. 1993, σ. 48).

(5) ΕΕ αριθ. C 209 της 3. 8. 1993, σ. 1.